UzAuto Motors компанияси Chevrolet автомобилларининг илк партиясини Мўғулистонга юборди

Chevrolet Cobalt автомобилларининг биринчи партияси 30 июл куни Асаке заводидан Мўғулистонга жўнатилди. UzAuto Motors компанияси буни маҳаллий автомобиллар учун янги бозор ва Chevrolet Uzbekistan брендини янги босқичга кўтариш имконияти сифатида баҳолади.

Компания Cobalt автомобиллари ўзининг ишончлилиги ва мустаҳкамлиги билан танилган бўлиб, Мўғулистоннинг қийин иқлимий ва йўл шарт-шароитларида ишлаш учун жуда мос келади, деб ишонади. Бу уни хавфсизлик ва йўлдаги комфортга интилаётган маҳаллий ҳайдовчилар учун идеал танлов қилади.

UzAuto Motorsнинг Улан-Баторда жойлашган расмий дилери Doctor Auto Chain компанияси бўлиб, у Chevrolet автомобилларини сотиш ва техник хизмат кўрсатиш бўйича тўлиқ хизматлар спектрини тақдим этади.

Эслатиб ўтамиз, UzAuto Motors Chevrolet Uzbekistan бренди остида Қозоғистон, Қирғизистон, Тожикистон, Озарбайжон, Арманистон ва Грузияда ҳам фаолият юритиб, катта истеъмол талабига эга.